Ploché nohy sú pomerne častým problémom u malých detí. U detí vo veku do 3 rokov sa plochonožie nerieši, pretože malé deti majú na chodidle tukový vankúšik a tak sa každá detská nožička v rannom období javí ako plochá. Noha sa sleduje a ak sa do 3 rokov neobjaví na chodidle klenba, je potrebné poradiť sa s pediatrom.
Ploché nohy určite netreba podceňovať. Nie je to len estetický problém, ale trpia kolená, bedrové kĺby i chrbtica. Ortopéd väčšinou predpíše ortopedické topánky a hlavne cvičenie.
Aké cviky sú vhodné pre ploché nôžky v domácom prostredí?
1. Prekladanie pasteliek
Naša obľúbená aktivita. Osvedčili sa nám skôr hrubšie a dlhšie pastelky – deti ich vedia ľahšie uchopiť. Kôpku pasteliek umiestnime pred dieťa na koberček a necháme ho chodidlom prekladať pastelky z jednej kôpky na druhú. Nohy vystriedame. Opakujeme aspoň 2 krát.
2. Chôdza po špičkách a pätách
Pri stavaní sa na špičky či chodení po pätách musí dieťa vyvinúť značnú aktivitu. Pri chôdzi na špičkách smerujú špičky dovnútra a päty von. Pri chôdzi na pätách je to opačne – špičky smerujú dovnútra a päty von. Keďže deti pravdepodobne nebude baviť chodiť len tak bez cieľa, vytvorte im prekážkovú dráhu z predmetov či hračiek.
Môžu na špičkách prejsť "slalom" pomedzi hračky a naspäť ísť na pätách. Alebo pár krát obehnúť jadro bytu po špičkách. Tu sa fantázii medze nekladú. Môžete tiež dieťa len tak postaviť na koberček, držať sa vzájomne za ruky a spoločne "na štart" postaviť sa na špičky, vydržať 10 sekúnd a chodidlá položiť.
3. Chôdza po akupresúrnom koberčeku
Akupresúrny (alebo tiež senzomotorický) koberček slúži na stimulovanie detských nožičiek. Na malej ploche skrýva koberček rôzne povrchy – drsné, pichľavé, oblé i mäkké. Niekedy môžu stvárňovať aj určitý obraz (slniečko, rybky, trávu), inokedy je koberček zameraný vyslovene funkčne.
Dieťa chôdzou po koberčeku "ohmatáva" nôžkou rôzne povrchy a tým precvičuje chodidlá. Na koberčeku môžu byť prilepené kúsky drievok, kamienky, špongia, vrchnáky z plastových fliaš a podobne. Chôdza po koberčeku môže byť sprvoti pre deti nepríjemná, neskôr si však zvyknú.
U nás majú deti koberček veľmi v obľube a stal sa prirodzenou súčasťou detských hier. Koberček sa dá zakúpiť v špecializovaných obchodoch a e-shopoch alebo skúste hľadať na platformách združujúcich handmade tvorcov.
4. Zhŕňanie uteráčika
Dieťa sa posadí na koberec so zohnutými kolenami a oboma nôžkami, prípadne na striedačku, zhŕňa palcami nôh k sebe uteráčik. Čím viac krát cvičenie zopakujeme, tým lepšie. Nám to s uterákom príliš nešlo, lebo je hrubší a drsný na dotyk, vymenili sme teda uteráky za bavlnené tričká a s nimi je to jedna hračka.
5. Vaľkanie loptičky alebo valčeka
Ideálne je vaľkať loptičku – buď špeciálnu, ktorú zoženiete ako akupresúrnu pomôcku alebo obyčajnú malú tenisovú loptičku. Ak nemáte, môžete použiť aj valček – nám poslúžili ako valčeky plastové tuby od vitamínov. Valček posúvame chodidlom od tela a k telu. Dobre nám to premasíruje chodidlá.
6. Hladkanie nôžky druhou nohou
Opäť sedíme na koberci s pokrčenými nohami. Chodidlá sú bosé a vystreté. Špičkou nohy hladkáme druhú nohu od prednej plochy nohy až po koleno. Ide vlastné o hladkanie jednej nohy druhou. Chodidlá prestriedame. Tento cvik sa možno deťom bude zdať najmenej zábavný – môžete ho zaradiť na záver cvičenia ako odmenu – "teraz, keď sme pekne precvičili, za odmenu pohladká jedna nôžka druhú."
Čo je dobré vedieť?
Deti s plochými nohami by mali mať každé topánočky nové, neschodené, nezdedené po staršom súrodencovi. Každá nohá formuje topánku inak a zanecháva v nej vlastnú stopu. Dôležité je zachovať nohe v topánke nadmerok, aby topánky neboli tesné a netlačili.
Prečítajte si tiež
Viete, ako takto vyložené nohy prospievajú vášmu zdraviu?
Foto: autorka/LepšíDeň.sk